Suchinthana/ta-wikipedia huggingface dataset:
விக்டோரியா நினைவு மண்டபம்

விக்டோரியா நினைவு மண்டபம் (Victoria Memorial Hall) இந்தியாவின் அரியானா மாநிலம் கர்னால் நகரில் அமைந்துள்ளது. இது இந்தியா பழைய தேசிய நெடுஞ்சாலை 1, கர்னாலில் உள்ள நகரத்தின் கமிட்டி சந்தைக்கு அருகே அமைந்துள்ளது. இந்த நினைவுச்சின்னம் கர்னால் நகரத்தின் பிரதான சந்தை பகுதியில் அமைந்துள்ளது. விக்டோரியா நினைவு மண்டபம் அரியானாவின் தொல்லியல் மற்றும் அருங்காட்சியகத் துறையால் "மாநிலத்தின் பாதுகாக்கப்பட்ட நினைவுச்சின்னங்கள்" என்று பட்டியலிடப்பட்டுள்ளது. ..

வரலாறு. 
விக்டோரியா நினைவு மண்டபம் ஒரு வரலாற்று காலனித்துவ கட்டிடமாகும். கிபி 19 ஆம் நூற்றாண்டில் (1906) விக்டோரியா மகாராணி கர்னாலுக்கு  வருகை தந்தபோது கட்டப்பட்டது. 1948 ஆம் ஆண்டில் காந்தி படுகொலை செய்யப்பட்ட பிறகு அங்கு நடைபெற்ற முதல் இரங்கல் கூட்டத்தின் காரணமாக விக்டோரியா நினைவு மண்டபம் என்ற பெயர் காந்தி நினைவு மண்டபம் என்று மாற்றப்பட்டது.

கட்டிடக்கலை 
விக்டோரியா நினைவு மண்டபம் இந்தோ-பிரித்தானிய கட்டிடக்கலைக்கு ஒரு சிறந்த எடுத்துக்காட்டாகும்.  இந்த மண்டபம் இந்திய, இசுலாமிய மற்றும் ஐரோப்பிய ஆகிய மூன்று கட்டிடக்கலை பாணிகளின் சிறந்த கலவையைக் கொண்ட ஒரு தனித்துவமான நினைவுச்சின்னமாகும். இந்த நினைவுச்சின்னம் தூண்கள் கொண்ட வராண்டாவால் சூழப்பட்டுள்ளது. வராண்டாவின் வளைவுகள் இசுலாமிய கட்டிடக்கலைக்கு சிறந்த எடுத்துக்காட்டாகும்.  கட்டடத்தின் அனைத்து பக்கங்களிலும் தூண்கள் கொண்ட வராண்டாவுக்கு வெளியே நான்கு நுழைவாயில்கள் உள்ளன. இருப்பினும், இது ஒரு மாடி கட்டடம், ஆனால் வெளியில் இருந்து இரட்டை மாடி கட்டமைப்பைப் போல தோற்றமளிக்கும்.

நிர்வாகம் 
பராமரிப்பு சரியாக இல்லாததால், புறக்கணிப்பு காரணமாக கட்டடம் மெதுவாக இடிந்து விழுவதால், இந்தியத் தொல்லியல் ஆய்வகத்தின் கீழ் கட்டிடத்தின் மறுசீரமைப்பு பணிகளை மேற்கொள்ளுமாறு பஞ்சாப் மற்றும் அரியானா உயர் நீதிமன்றம் 2013 ஆம் ஆண்டில் மாநில அரசைக் கேட்டுக்கொண்டது. இந்திய தொல்லியல் துறை ஒரு சுற்றுச் சுவர் மற்றும் நுழைவாயிலைக் கட்டியது. பழைய கட்டிடத்தில் இருந்த முக்கியமான கலைப்பொருட்கள் அகற்றப்பட்டு அருங்காட்சியகங்களுக்கு அனுப்பப்பட்டன.

விக்டோரியா நினைவு மண்டபம் கர்னாலில் உருவாக்கப்படவுள்ள பாரம்பரிய நடைபாதையின் ஒரு பகுதியாக இருக்க வேண்டும் இந்த கட்டமைப்பின் பாரம்பரிய மதிப்பை புதுப்பிப்பதற்கான முன்மொழிவு தயாரிக்கப்பட்டு வருகிறது.

மேற்கோள்கள் 

அரியானாவில் உள்ள கட்டிடங்கள்
பிரித்தானியக் கட்டிடக்கலை
கலிபோர்னியம் இருகுளோரைடு

கலிபோர்னியம் இருகுளோரைடு (Californium dichloride) என்பது CfCl2 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். கலிபோர்னியமும் குளோரினும் சேர்ந்து இந்த இருமச் சேர்மம் உருவாகிறது. கலிபோர்னியம் டைகுளோரைடு என்ற பெயராலும் இது அடையாளப்படுத்தப்படுகிறது.

தயாரிப்பு
கலிபோர்னியம்(III) குளோரைடு சேர்மத்தை ஐதரசனுடன் சேர்த்து 600 பாகை செல்சியசு வெப்பநிலையில் ஒடுக்க வினைக்கு உட்படுத்தினால் கலிபோர்னியம் இருகுளோரைடு உருவாகும்.

இயற்பியல் பண்புகள்
கலிபோர்னியம் இருகுளோரைடு சேர்மம் ஈரப்பதத்திற்கு உணர்திறன் கொண்டு  அம்பர் என்ற திண்மப்பொருளாக உருவாகிறது.

மேற்கோள்கள்

கலிபோர்னியம் சேர்மங்கள்
குளோரைடுகள்
அணுக்கருப் பொருட்கள்
ஆக்டினைடு ஆலைடுகள்
கல்யாணக் கச்சேரி

கல்யாணக் கச்சேரி (Kalyanakkacheri) என்பது 1987 இல் வெளிவந்த இந்தியத் தமிழ்த் திரைப்படமாகும். இத்திரைப்படத்தின் கதை, திரைக்கதை, வசனம் ஆகியவற்றை மணிவண்ணன் எழுதி இயக்கியிருந்தார். இத்திரைப்படத்தில் அர்ஜூன், இளவரசி ஆகியோர் முக்கியக் கதாபாத்திரத்தில் நடித்திருந்தனர். இப்படத்தை சூர்யராஜ் கம்பைன்சு வழங்கியது.

நடிகர்கள் 
 அர்ஜுன்
 இளவரசி
 செந்தில்
 வெண்ணிற ஆடை மூர்த்தி
 வினு சக்ரவர்த்தி
 பசி நாராயணன்
காந்திமதி
 அனுராதா
 எம். வரலட்சுமி
 எஸ். ஆர். விஜயா
 சின்னி ஜெயந்த்
 மாஸ்டர் ஹாஜா ஷெரிப்
 குண்டு கல்யாணம்
 மனோகர்

பாடல்கள் 
இத்திரைப்படத்திற்கு இளையராஜா இசையமைத்திருந்தார். பாடல் வரிகளை வைரமுத்து, கங்கை அமரன் ஆகியோர் எழுதியிருந்தனர்.
 ஆலாத்தி தட்ட எடுங்க-
 தண்ணிக் குடம் தூக்கி - மலேசியா வாசுதேவன்
 நான் அளந்தா ரண்டு- இளையராஜா 
 என் பேரு மீனாட்சி - எஸ். ஜானகி

மேற்கோள்கள்

வெளி இணைப்புகள் 
 கல்யாணக் கச்சேரி 

1987 தமிழ்த் திரைப்படங்கள்
இந்தியத் தமிழ்த் திரைப்படங்கள்
இளையராஜா இசையமைத்த திரைப்படங்கள்
அர்ஜூன் நடித்த தமிழ்த் திரைப்படங்கள்
செந்தில் நடித்த திரைப்படங்கள்
வெண்ணிற ஆடை மூர்த்தி நடித்த திரைப்படங்கள்
வினு சக்ரவர்த்தி நடித்த தமிழ்த் திரைப்படங்கள்
காந்திமதி நடித்த திரைப்படங்கள்
கிரு மகதோ

கிரு மகதோ (Khiru Mahto; பிறப்பு 1953) என்பவர் ஓர் இந்திய அரசியல்வாதியும் இந்திய நாடாளுமன்ற உறுப்பினரும் ஆவார். இவர் 2022 முதல் பீகாரிலிருந்து இந்திய நாடாளுமன்ற மேலவையான மாநிலங்களவை உறுப்பினராகப் பணியாற்றி வருகிறார். இவர் 2005 முதல் 2009 வரை மாண்டு சட்டமன்றத் தொகுதியிலிருந்து சார்க்கண்டு சட்டமன்றத்திற்கு உறுப்பினராகத் தேர்ந்தெடுக்கப்பட்டார். இவர் ஐக்கிய ஜனதா தளம் கட்சியின் உறுப்பினர் ஆவார்.

மேற்கோள்கள் 

1953 பிறப்புகள்
வாழும் நபர்கள்
மாநிலங்களவை உறுப்பினர்கள்
சார்க்கண்டு அரசியல்வாதிகள்
ஜெகாய் மக்கள்

ஜெகாய் மக்கள் அல்லது ஜகாய் மக்கள் (ஆங்கிலம்: Jahai people அல்லது Jehai people; மலாய்: Orang Jahai; Suku Jahai) என்பவர்கள் தீபகற்ப மலேசியாவின் பேராக், கிளாந்தான் மாநிலங்களில்; மற்றும் தாய்லாந்தின் சில பகுதிகளில் காணப்படும் செமாங் மக்கள் குழுவைச் சார்ந்த பழங்குடி மக்கள் ஆவார்கள். 

இவர்கள் கருமை நிறத் தோல் கொண்டவர்கள்; பெரும்பாலும் சுருள் முடிகள்; மற்றும் ஆசிய முகப் பண்புகளைக் கொண்டுள்ளனர். வேட்டையாடுதல் இவர்களின் பாரம்பரியத் தொழில்; மற்றும் எப்போதாவது பயிரிடுதல் தொழிலிலும் ஈடுபடுகிறார்கள்.

பொது

ஜெகாய் மக்களின் வாழ்வியல்ச் செயல்பாடுகளைக் கண்காணிக்க இயற்கைக்கு அப்பாற்பட்ட ஒரு சக்தி இருப்பதாக ஜெகாய் மக்கள் நம்புகிறார்கள். அந்தச் சக்தியை காரே (Karei) என்று அழைக்கிறார்கள். அதுவே தங்களின் மத அமைப்பின் தலைமைத்துவம் என்றும் நம்புகிறார்கள். 

காரே சக்தியின் கவனத்தை எதிர்மறையான முறையில் ஈர்ப்பதைத் தவிர்ப்பதற்காக, சில விதிமுறைகளையும் பின்பற்றுகிறார்கள். பல்வேறு நாற்றங்கள் அல்லது நறுமணங்கள் மூலமாக காரே சக்தியைப் பயமுறுத்தலாம் அல்லது தங்களின் பக்கம் ஈர்க்கலாம் என்றும் அவர்கள் நம்புகிறார்கள். இதே நம்பிக்கையை தாய்லாந்தின் மானிக் மக்களும் பின்பற்றுகின்றனர்.

தனிமை வாழ்க்கை

பாரம்பரியமாக நாடோடிகளாக வாழும் ஜெகாய் மக்கள், பேராக் மாநிலத்தின் சுற்றுலாத் தலங்களில் ஒரு பகுதியாக விளங்கும் தெமங்கோர் அரச பெலும் தேசியப் பூங்கா (Royal Belum State Park) பகுதிகளில் வாழ்கின்றனர். அவர்கள் தனிமையில் வாழ்வதையே விரும்புகின்றனர். மேலும் இவர்களின் குடியிருப்புகளில் சாலைகள், பள்ளிகள், உடல்நலச் சேவைகள் மற்றும் அடிப்படை உள்கட்டமைப்புகள் போன்றவை பெரும்பாலும் இல்லை.

கெஜார் ஆற்றங்கரையில் (Kejar River) உள்ள கிராமங்களில் உள்ள ஜெகாய் மக்களின் இறப்பு விழுக்காடு குழந்தைகளில் 50% வரை அதிகமாக இருந்தது. இது ஒரு மர்ம நோயான செரவான் நோய் என அறியப்படுகிறது. இந்த நோயினால் அங்குள்ள மக்கள் தொகை 600-இல் இருந்து 400 ஆகக் குறைந்தது.

மக்கள் தொகை
தீபகற்ப மலேசியாவில் ஜெகாய் மக்களின் மக்கள் தொகை விவரங்கள்:-

காட்சியகம்

மேலும் காண்க
 சக்குன் மக்கள்
 செமாய் மொழி
 நெகிரிட்டோ மக்கள்
 செனோய் மக்கள்

மேற்கோள்கள்

வெளி இணைப்புகள்
 http://projekt.ht.lu.se/rwaai RWAAI (Repository and Workspace for Austroasiatic Intangible Heritage)

மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
மனோஜ் யாதவ்

மனோஜ் குமார் யாதவ் (Manoj Yadav) என்பவர் ஓர் இந்திய அரசியல்வாதி ஆவார். இவர் இந்திய தேசிய காங்கிரசு உறுப்பினராக பர்கி சட்டமன்றத் தொகுதியிலிருந்து நான்கு முறை சார்கண்டு சட்டமன்ற உறுப்பினராகத் தேர்ந்தெடுக்கப்பட்டார். இவர் இந்திய தேசிய காங்கிரசின் மிக மூத்த அரசியல்வாதியாக இருந்தார். ஆனால் யாதவ் இந்திய தேசிய காங்கிரசை விட்டு வெளியேறி 2019 ஜார்க்கண்ட் சட்டமன்றத் தேர்தலில் பாரதிய ஜனதா கட்சியில் இணைந்து போட்டியிட்டுத் தோல்வியடைந்தார்.

மேற்கோள்கள் 

வாழும் நபர்கள்
சார்க்கண்டு அரசியல்வாதிகள்
ராஜ் சின்கா

ராஜ் சின்கா (Raj Sinha; பிறப்பு 1962) சார்க்கண்டைச் சேர்ந்த ஒரு இந்திய அரசியல்வாதி ஆவார். இவர் பாரதிய ஜனதா கட்சி உறுப்பினர் ஆவார். இவர் சார்க்கண்டின் தன்பாத் மாவட்டத்தில் உள்ள தன்பாத் சட்டமன்றத் தொகுதியிலிருந்து சார்க்கண்ட் சட்டமன்ற உறுப்பினராக உள்ளார். இவர் 2019 சார்க்கண்டு சட்டமன்றத் தேர்தலில் வெற்றி பெற்றார்.

இளமையும் கல்வியும் 
சின்கா தன்பாத்தைச் சேர்ந்தவர். இவரது தந்தை பிரதான் சித்தாந்த் பிரசாத் ஆவார். இவர் ஓர் தொழிலதிபர் ஆவார். இவரது மனைவி ஒரு இல்லத்தரசி. 1985ஆம் ஆண்டில் பாட்னா பல்கலைக்கழகத்தில் வரலாற்றில் முதுகலைப் பட்டம் பெற்றார்.

அரசியல் வாழ்க்கை 
சின்கா 2019 சார்க்கண்டு சட்டப்பேரவைத் தேர்தலில் வெற்றி பெற்றார்.

மேற்கோள்கள் 

1962 பிறப்புகள்
வாழும் நபர்கள்
சார்க்கண்டு அரசியல்வாதிகள்
டேனியல் தார்தா

டேனியல் தார்தா (Daniel Dardha) பெல்ஜியம் நாட்டைச் சேர்ந்த ஒரு சதுரங்க கிராண்ட் மாசுட்டர் ஆவார். 2005 ஆம் ஆண்டு அக்டோபர் மாதம் முதல் தேதியில் இவர் பிறந்தார். 2019 ஆம் ஆண்டில் தனது 13 வயதில் பெல்ஜிய சதுரங்க வெற்றியாளர் பட்டத்தை வென்றார். அந்நாட்டில் இவ்வெற்றியைப் பெற்ற இளைய வீரர் என்ற சிறப்புக்கு உரியவரானார். 45 ஆவது சதுரங்க ஒலிம்பியாடு போட்டியில் இவர் பெல்ஜியம் நாட்டின் சார்பாகப் போட்டியிடுகிறார்.

சதுரங்கப் போட்டிகள் 
2017 ஆம் ஆண்டில், 12 வயதில், இவர் 14 வயதுக்கு உட்பட்டோருக்கான விரைவு சதுரங்கப் போட்டியில் வெற்றியாளர் பட்டத்தை வென்றார். பெல்ஜிய சதுரங்க வெற்றியாளர் பட்டத்தை வென்ற பின்னர் சிறிது காலத்திலேயே 2019 ஆம் ஆண்டில் இவர் தனது பன்னாட்டு மாசுட்டர் பட்டத்தைப் பெற்றார். இரண்டாவது முறையாக பெல்ஜிய சதுரங்க வெற்றியாளர் பட்டத்தை வென்ற பிறகு 2021 ஆம் ஆண்டில் தனது கிராண்டுமாசுட்டர் பட்டத்தைப் பெற்றார், 15 ஆவது வயதில் பெல்ஜியம் நாட்டின் மிக இளைய கிராண்ட்மாசுட்டராக ஆனார்.

2022 ஆம் ஆண்டில் மூன்றாவது முறையாக பெல்ஜியம் நாட்டு சதுரங்க வெற்றியாளர் பட்டத்தை வென்றார்.

தனிப்பட்ட வாழ்க்கை 
16 வயதில் 20 வயதுக்கு உட்பட்டோருக்கான சதுரங்கப்போட்டியில்  அல்பேனிய வெற்றியாளர் பட்டத்தை வென்ற அர்பன் தார்தா இவருடைய தந்தையாவார். டேனியலின் தந்தை ஒரு பிடே மாசுட்டரும் ஆவார். 2019 ஆம் ஆண்டு நிலவரப்படி, டேனியல்  இடைவிடாமல் இவான் சோகோலோவ் என்பவரால் பயிற்றுவிக்கப்படுகிறார். டேனியல் தார்தாவின் தாத்தா பார்தில் தார்தா அல்பேனியா பெராட்டில் உள்ள தோமோரி சதுரங்கக் கழகத்திற்கும் அவரது மகனுக்கும் பயிற்சியளித்தார். 82 வயதில், இன்னும் கூட இணையவழி சதுரங்கத்தில் தீவிரமாக இருக்கிறார். அவரது குடும்பப் பெயருக்கு ஆங்கிலத்தில் பேரிக்காய் என்று பொருளாகும்.

மேற்கோள்கள் 

சதுரங்க கிராண்டு மாசுட்டர்கள்
வாழும் நபர்கள்
2005 பிறப்புகள்
இந்தர் சிங் நம்தாரி

இந்தர் சிங் நம்தாரி (Inder Singh Namdhari) இந்தியாவைச் சேர்ந்த ஓர் அரசியல்வாதியாவார். 1942 ஆம் ஆண்டு செப்டம்பர் மாதம் 11 ஆம் தேதியன்று இவர் பிறந்தார். 1964 ஆம் ஆண்டில் பொறியியல் படித்து பட்டம் பெற்றார். சத்ரா மக்களவைத் தொகுதியிலிருந்து தேர்ந்தெடுக்கப்பட்டு இந்திய நாடாளுமன்றத்தில் நாடாளுமன்ற உறுப்பினராக இருந்தார். 

2009 ஆம் ஆண்டு நடைபெற்ற இந்திய பொதுத் தேர்தலில் பாரதிய சனதா கட்சியின் ஆதரவுடன் சுயேச்சை வேட்பாளராகப் போட்டியிட்டு வெற்றி பெற்றார். சார்க்கண்டு மாநிலத்தின் முதல் சபா சபாநாயகராகவும் இருந்தார். தெற்கு பீகாருக்கு தனி மாநிலம் கோரிய வனாச்சல் மாநில இயக்கத்தின் முக்கிய தலைவராக இவர் இருந்தார்.

மேற்கோள்கள்

வெளி இணைப்புகள்
 
 nocorruption
 Detailed Profile: Shri Inder Singh Namdhari 

1942 பிறப்புகள்
வாழும் நபர்கள்
சீக்கியர்கள்
பாரதிய ஜனதா கட்சி அரசியல்வாதிகள்
பீகார் சட்டமன்ற உறுப்பினர்கள்
சார்க்கண்டு அரசியல்வாதிகள்
சௌரா, சிறீநகர்

சௌரா (Soura), இந்தியாவின் ஜம்மு காஷ்மீர்  ஒன்றியப் பகுதியின் தலைநகரான ஸ்ரீநகரத்தின் புறநகர் குடியிருப்புப் பகுதியாகும். இது ஸ்ரீநகர்-லே நகரத்திற்குச் செல்லும் நெடுஞ்சாலையில், ஸ்ரீநகருக்கு வடக்கே 9 கிலோ மீட்டர் தொலைவில் உள்ளது.அன்சார் ஏரி அருகில் அமைந்த இப்பகுதியில் செர்-இ-காஷ்மீர் மருத்துவ அறிவியல் நிறுவனம் மற்றும் சிறப்புப் பல்நோக்கு மருத்துவமனை உள்ளது.

கல்வி
 செர்-இ-காஷ்மீர் மருத்துவ அறிவியல் நிறுவனம் மற்றும் சிறப்புப் பல்நோக்கு மருத்துவமனை
 அரசு ஆண்கள் மேனிலைப் பள்ளி 
 அரசு பெண்கள் மேனிலைப் பள்ளி
 எஸ். எம். உயர்நிலைப் பள்ளி.
 ஸ்டாண்டர்டு பொதுப் பள்ளி 
ரம்ஜான் நினைவு கல்வி நிறுவனம் 
 சுல்பிகர் பொதுப் பள்ளி 
 மதர் லேண்ட் பொதுப்பள்ளி
 இக்பால் பொதுப் பள்ளி
 தாருல் இக்ரா பொதுப் பள்ளி
 மெட்ரோ கல்வி நிறுவனம்
 முகமது அல்-லுகாத் அரேபியா

மேற்கோள்கள் 

சிறீநகர் மாவட்டம்
ஜம்மு காஷ்மீர் மாநிலத்திலுள்ள ஊர்களும் நகரங்களும்
ஹசரத்பல்

ஹசரத்பல் (Hazratbal), இந்தியாவின் ஜம்மு காஷ்மீர் ஒன்றியப் பகுதியில் உள்ள  சிறீநகர் மாவட்டத்தில் அமைந்த ஒரு பேரூராட்சி ஆகும். இது  ஸ்ரீநகரின் வணிக மையமான லால் சௌக்கிலிருந்து 10 கிலோ மீட்டர் தொலைவில் உள்ளது. இங்குள்ள ஹசரத்பல் தர்கா உலகப் புகழ் பெற்றது. ஹசரத்பல் தர்காவில் முகமது நபி தொடர்பான நினைவுப் பொருள் உள்ளதாக கருதப்படுகிறது. இப்பகுதியில் சேக் முகமது அப்துல்லாவின் கல்லறை உள்ளது.

மேற்கோள்கள்

சிறீநகர் மாவட்டம்
ஜம்மு காஷ்மீர் மாநிலத்திலுள்ள ஊர்களும் நகரங்களும்
லால் சௌக், சிறீநகர்

லால் சௌக் (Lal Chowk) (தமிழில் செஞ் சதுக்கம்), இந்தியாவின் ஜம்மு காஷ்மீர் ஒன்றியப் பகுதியின் கோடைக்காலத் தலைநகரான  ஸ்ரீநகரில் அமைந்த வணிக வளாக மையம் ஆகும்.  

1905 உருசியப் புரட்சியின் நினைவாக உள்ள இந்த வணிக வளாகப் பகுதியிக்கு லால் சௌக் (தமிழில் செஞ் சதுக்கம்) எனப்பெயரிடப்பட்டது.

மேற்கோள்கள் 

சிறீநகர் மாவட்டம்
கான்பர்சர்

கான்பர்சார் ஏரி (Khanpursar) என்பது இந்தியாவின் சம்மு-காசுமீரின் காந்தர்பல் மாவட்டத்தில் உள்ள ஓர் ஆழமற்ற, நீர் அல்லாத ஏரியாகும். இது ஸ்ரீநகர் நகரத்திலிருந்து வடமேற்கே 24 கி. மீ தொலைவில் ஜெலம் ஆற்றின் வலது கரையில் உள்ள கான்பூர் கிராமத்தில் அமைந்துள்ளது. புகழ்பெற்ற மனஸ்பால் ஏரி வடக்கில் 6 கி. மீ. தொலைவில் அமைந்துள்ளது.

கான்பர்சார் ஏரிக்கு நீரானது நீரூற்றுகள் மற்றும் ஒரு சில தற்காலிகக் கால்வாய்கள் மூலம் வருகின்றது. ஏரியிலிருந்து வெளியேறும் நீர் ஜூலம் ஆற்றில் பாய்கிறது. இந்த ஏரி 400 மீட்டர் நீளமும் 300 மீட்டர் அகலமும் கொண்ட ஒரு முட்டை வடிவ ஏரியாகும். இதன் ஆழம் 4 மீட்டர் ஆகும். வில்லோ தோட்டங்கள் மற்றும் நெல் சாகுபடி ஆகியவை இதன் நீர்ப்பிடிப்புப் பகுதியில் காணப்படும் ஒரு பகுதியாகும். கான்பர்சர் ஏரியினைச் சுற்றி சில கிராமங்கள் சூழ்ந்துள்ளது. கான்பூர் கிராமம் கிழக்குப் பகுதியில் அமைந்துள்ளது. அதே நேரத்தில் பட்போரா மற்றும் குழாமா முறையே தெற்கு மற்றும் வடமேற்குப் பக்கங்களில் உள்ளன. இந்த ஏரி, மீனுக்கும் தாமரைத் தண்டிற்கும் முக்கிய ஆதாரமாகும்.

மேலும் காண்க 
 நைகீன் ஏரி
 மானஸ்பல் ஏரி
 உளர் ஏரி

மேற்கோள்கள் 

சம்மு காசுமீர் ஏரிகள்
Coordinates on Wikidata
ஹசரத்பல் தர்கா

ஹசரத்பல் தர்கா (Hazratbal Shrine), இந்தியாவின் ஜம்மு காஷ்மீர் ஒன்றியப் பகுதியின் தலைநகரான ஸ்ரீநகரிலிருந்து 10 கிலோ மீட்டர் தொலலைவில் உள்ள ஹசரத்பல் எனுமிடத்தில் உள்ளது. இத்தர்காவில் முகமது நபியின் நினைவாக அவரது மயிரில் ஒரு பகுதி உள்ளதாக கருதப்படுகிறது. ஹசரத்பல் தர்கா தால் ஏரியின் வட கரையில் உள்ளது.

மேற்கோள்கள்

இசுலாமியக் கட்டிடக்கலை
சிறீநகர் மாவட்டம்
கென்சியூ மக்கள்

கென்சியூ மக்கள்  (ஆங்கிலம்: Kensiu people; மலாய்: Orang Kensiu; Suku Maniq) என்பவர்கள் தீபகற்ப மலேசியாவின் கெடா, பாலிங் மாவட்டம்; மற்றும் தாய்லாந்தின் சில பகுதிகளில் காணப்படும் செமாங் மக்கள் குழுவைச் சார்ந்த பழங்குடி மக்கள் ஆவார்கள். 

மலேசியப் பழங்குடி மக்களில் முப்பெரும் பிரிவுகள் உள்ளன. அந்தப் பிரிவுகளில் செமாங் (Semang) அல்லது நெகிரிட்டோ மக்கள் (Negrito) என்பவர்கள் மலாய் தீபகற்பத்தில் உள்ள ஒரு பழங்குடி மக்கள் பிரிவினர் ஆகும். இவர்கள் தீபகற்ப மலேசியாவின் வட எல்லைப் பகுதிகளிலும் பேராக், கெடா, பகாங் மாநிலங்களிலும் வாழ்கின்றனர்

பொது
கென்சியூ மக்கள் நெகிரிட்டோ மக்கள் குழுவைச் சேர்ந்தவர்கள் ஆவார்கள். கென்சியூ மக்கள், தீபகற்ப மலேசியாவில் வாழும் பத்தொன்பது மலேசியப் பழங்குடியினர் இனக்குழுக்களில் ஒரு பிரிவினர் ஆகும். அவர்கள் செமாங் பிரிவின் கீழ் வகைப்படுத்தப்பட்டுள்ளனர்.

கென்சியூ மக்களின் மொழி கிந்தாக் மொழிக்கு மிக நெருக்கமானது. மற்றொரு மலேசியப் பழங்குடியினர் மக்களான கிந்தாக் மக்களுடன் தங்களின் குடியேற்றப் பகுதிகளைப் பகிர்ந்து கொள்கிறார்கள். மற்றும் நெருக்கமான சமூக-பொருளாதார உறவுகளையும் கொண்டுள்ளனர். 

தீபகற்ப மலேசியாவின் கென்சியூ மக்கள், தாய்லாந்தின் கென்சியூ மக்களுடன் நெருங்கிய தொடர்புடையவர்கள். மேலும் மலேசியா-தாய்லாந்து எல்லையைத் தாண்டும் செயல்பாடுகள் அடிக்கடி நிகழ்கின்றன. தீபகற்ப மலேசியாவில் கென்சியூ மக்களின் முக்கிய குடியிருப்பு கெடாவின் பாலிங் மாவட்டத்தில் உள்ளது. கென்சியூ மக்களில் சிலர் பேராக், கிளாந்தான் மாநிலங்களிலும் வாழ்கிறார்கள்.

வாழ்க்கை முறை

சில உள்நாட்டு மக்கள் குழுக்களின் இனப் பாரபட்சம்; கென்சியூ மக்களின் வெளித் தொடர்புகளைத் தவிர்க்க காரணமாகவும் அமைந்தது. கென்சியூ மக்களில் பலருக்கு மன அழுத்தத்தை ஏற்படுத்தும் மாற்றங்களும் ஏற்பட்டன. இருப்பினும், அண்மைய காலங்களில் வெளி உலகத்துடனான தொடர்பு சிறிதளவு முன்னேற்றம் கண்டுள்ளது.  

கென்சியூ மக்களை நவீன மயமாக்க அரசாங்கம் மேற்கொண்ட முயற்சிகள், கென்சியூ மக்களின் பாரம்பரிய வாழ்க்கை முறையில் கடுமையான மாற்றங்களை ஏற்படுத்தியுள்ளன.

கெடா, பாலிங் மாவட்டம், கம்போங் பாரு சியோங் கிராமத்தில் (Kampong Baru Siong) மலேசிய அரசாங்கம் கென்சியூ மக்களுக்கு ஒரு குடியிருப்பு பகுதியைக் கட்டிக் கொடுத்து உள்ளது. அந்தக் கிராமத்தில் ஏறக்குறைய 50 வீடுகள், ஒரு பள்ளிக்கூடம் மற்றும் ஒரு பொது மண்டபம் உள்ளன. இருப்பினும் அந்தச் சிறிய கிராமத்தில் செயல்பாடுகள் மிகவும் குறைவு. பல வீடுகள் இன்றும் காலியாகவே காணப்படுகின்றன.

திருமணம்

கென்சியூ மக்கள் பலர் மலேசியா-தாய்லாந்து எல்லையில் உள்ள காட்டுப் பகுதிக்கு திரும்பிச் சென்று விட்டனர். எப்போதாவது, அவர்கள் கிராமத்திற்குத் திரும்புகிறார்கள், ஆனால் சிறிது காலம் மட்டுமே தங்குகிறார்கள். 

இந்தக் கிராமத்தில் வசிப்பவர்கள், சமூகத்திற்கு வெளியே உள்ளவர்களுடன் கலப்புத் திருமணம் செய்வதை அனுமதிப்பதில்லை. தாய்லாந்தில் வசிக்கும் தங்களின் கென்சியூ உறவினர்கள் அல்லது கிந்தாக் சமூகத்தைச் சேர்ந்தவர்களை மட்டுமே அவர்கள் திருமணம் செய்து கொள்கிறார்கள். வெளி நபர்களைத் திருமணம் செய்பவர்கள் கிராமத்தை விட்டு வெளியேற வேண்டிய நிலை ஏற்படுகிறது.

காட்சியகம்
:

மேலும் காண்க
 செமாங்
 செமாய் மொழி
 நெகிரிட்டோ மக்கள்
 செனோய் மக்கள்

மேற்கோள்கள்

வெளி இணைப்புகள்
 http://projekt.ht.lu.se/rwaai RWAAI (Repository and Workspace for Austroasiatic Intangible Heritage)

மலேசிய இனக்குழுக்கள்
மலேசிய மக்கள்‎
மலேசியப் பழங்குடிகள்
ஜம்மு பிரஜா பரிசத்

ஜம்மு பிரஜா பரிசத் (Jammu Praja Parishad) (அலுவல் பெயர்:அனைத்து ஜம்மு காஷ்மீர் பிரஜா பரிசத்), இந்தியாவின் ஜம்மு காஷ்மீர் மாநிலத்தின், ஜம்மு கோட்டப் பகுதியில் நவம்பர் 1947 முதல் 1963 வரை செயல்பட்ட அரசியல் கட்சி ஆகும். இந்த அரசியல் கட்சியை நிறுவியவர் பால்ராஜ் மாதோக் ஆவார். இதன் கொள்கை  இந்துத்துவம் மற்றும் இந்திய தேசியம் ஆகும்.  ஜம்மு காஷ்மீர் மாநிலத்திற்கு சிறப்புச் சலுகை வழங்கும் அரசியல் அமைப்புச் சட்ட பிரிவு 370 மற்றும் 35 ஏவை நீக்க வலியுறுத்தி செயல்பட்டது. 1963ல் இக்கட்சியை பாரதிய ஜனசங்கத்துடன் இணைக்கப்பட்டது.

மேற்கோள்கள்

ஆதாரங்கள்
 
  
 
 
 
 
 
 
  
 
 

இந்தியாவில் செயல்படாத அரசியல் கட்சிகள்
பெருபாரி

பெருபாரி கிராமம் (Berubari, West Bengal), இந்தியாவின் மேற்கு வங்காள மாநிலத்தின், ஜல்பைகுரி மாவட்டத்தில் அமைந்த  ஒரு கிராம  ஊராட்சி ஆகும்.  இது வங்கதேச எல்லைக்கு அருகே அமைந்த பெருபாரி ஊராட்சி, ஜல்பைகுரி நகரத்திற்கு  12.7 கிலோ  மீட்டர் தொலைவில் ஜல்பைகுரி ஊராட்சி ஒன்றியத்தில் அமைந்துள்ளது. 2011ல் பெருபாரி கிராமத்தின் மொத்த மக்கள் தொகை 41,593 ஆகும்..

பெருபாரி வழக்கால் இக்கிராமத்தின் பெயர் இந்திய அரசியல்-புவியியல் வரலாற்றில் இடம் பிடித்துள்ளது.

புவியியல்
பெருபாரி கிராமம் தீஸ்தா ஆற்றின் மேற்கு கரையில் உள்ளது.

மக்கள் தொகை பரம்பல்
6424.09 எக்டேர் பரப்பளவு கொண்ட பெருபாரி கிராமத்தின் 2011 கணக்கெடுப்பின்படி மக்கள் தொகை 41,493 ஆகும். அதில் ஆண்கள் 21,215 மற்றும் பெண்கள் 20,378 உள்ள்னர். சராசரி எழுத்தறிவு  67.46% ஆகவுள்ளது.

இதனையும் காண்க
 பெருபாரி வழக்கு

மேற்கோள்கள் 

மேற்கு வங்காள மாநிலத்திலுள்ள ஊர்களும் நகரங்களும்
ஜல்பாய்குரி மாவட்டம்
கிந்தாக் மொழி

கிந்தாக் மொழி (ஆங்கிலம்: Kintaq Language; மலாய்: Bahasa Kintaq) என்பது ஆசுத்ரோ-ஆசிய மொழிக் குடும்பத்தின் அசிலியான் மொழிகள்; வடக்கு அசிலியான் மொழிகள் துணைக் குடும்பங்களைச் சார்ந்த ஒரு மொழியாகும். 

மலேசியா, தாய்லாந்து நாடுகளில் இந்த மொழி பேசப்படுகிறது. அழிந்து போகாத சில அசிலியான் மொழிகள் இதுவும் ஒன்றாகும். இருப்பினும், இந்த மொழி பேசுபவர்களின் எண்ணிக்கை படிப்படியாகக் குறைந்து வருகிறது.

கிந்தாக் மக்கள்
தீபகற்ப மலேசியாவில் உள்ள பத்தொன்பது மலேசியப் பழங்குடியினர் குழுக்களில் கிந்தாக் மக்கள் குழுவும் ஒன்றாகும். அவை செமாங் குழு அல்லது நெகிரிட்டோ மக்கள் குழு என்றும் அழைக்கப்படுகின்றன. 

கிந்தாக் மொழி, கென்சியூ மொழிக்கு மிகவும் நெருக்கமானது. பேராக்கின் உலு பேராக் மாவட்டத்தில் உள்ள கிரிக் காட்டுப் பகுதிகளில் பெரும்பாலான கிந்தாக் மக்கள் குடியேறியுள்ளனர். சிலர் கிளாந்தான் மாநிலத்திலும் வசிக்கின்றனர்.

மேலும் காண்க

 கென்சியூ மக்கள்
 மலேசிய மொழிகள்
 செமாய் மொழி
 அசுலியான் மொழிகள்
 ஆஸ்திரோனீசிய மொழிகள்

மேற்கோள்கள்

மேலும் படிக்க
Diffloth, Gerard.  1976a.  Minor-Syllable Vocalism in Senoic Languages.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 229–247.  Honolulu: The University of Hawaii Press.
Phillips, Timothy C. 2013. Linguistic Comparison of Semai Dialects. SIL Electronic Survey Reports 2013-010: 1–111.

வெளி இணைப்புகள்
 RWAAI (Repository and Workspace for Austroasiatic Intangible Heritage)
 http://hdl.handle.net/10050/00-0000-0000-0003-EBC8-D@view Kintaq in RWAAI Digital Archive

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
தயாள் பத்மநாபன்

தயாள் பத்மநாபன் (Dayal Padmanabhan) என்பவர் ஒரு இந்திய திரைப்பட எழுத்தாளர், இயக்குநர், தயாரிப்பாளர் ஆவார். இவர் முதன்மையாக கன்னடத் திரைப்படங்களில்  பணிபுரிகிறார். இவர் இரண்டு முறை கருநாடக அரசு விருதைப் பெற்றவர். ஒரு முறை இந்தியன் பனோரமா, ஐ.எஃப். எஃப். ஐ( கோல்டன் ஜூப்ளே பதிப்பு)நுழைந்தார்.

இவரது படங்களில்  பா பாரோ ரசிகா (2004), யஷ்வந்த் (2005), சர்க்கஸ் (2009), ஹக்கட கோனே (2014), ஆக்டர் (2015), ஆ காராள ராத்திரி (2018), ரங்கநாயகி (2019) ஆகியன அடங்கும். இயக்குநராக இவரது முதல் படம் ஓகே சார் ஓகே. இவர்  காலிபட்டா, படத்தில் நடித்தார் அதில் இவர் ஏற்றிருந்த டிராகுலா கதாபாத்திரம் விமர்சன ரீதியாக  பாராட்டுகளைப் பெற்றது. இவரது திரைப்படமான ஹக்கடா கோனே மற்றும் ஆ கரால ராத்திரி ஆகியவை  விமர்சன ரீதியான பாராட்டுகளைப் பெற்றன, மேலும் 2014 மற்றும் 2018 ஆம் ஆண்டுகளில் முறையே சிறந்த இயக்குநர் மற்றும் சிறந்த திரைப்படம் என்ற பிரிவின் கீழ் அந்தப் படங்களுக்காக கருநாடக அரசின் விருதுகளைப் பெற்றார். தயாள்பத்மநாபன் தொலைக்காட்சி நிகழ்ச்சியான கன்னட பிக் பாஸ் பருவம் 5  இல் கலந்துகொண்டார். அதில் அவரது 21 வது நாளில் வெளியேற்றப்பட்டார். விமர்சன ரீதியாகப் பாராட்டப்பட்ட தமிழ்த் திரைப்படமான "குரங்கு பொம்மை"யை கன்னடத்தில் "லூஸ் மட" யோகி நடிப்பில் "ஒம்பத்தனே திக்கு" என்ற பெயரில் மறுஆக்கம் செய்தார். 2020 ஆம் ஆண்டில், தயாள், தான் கன்னடத்தில்  இயக்கி  வெற்றி பெற்ற ஆ கரால ராத்திரி படத்தின் மறுஆக்கங்களான "அனகனக ஓ அதீதி" மற்றும் "கொன்றால் பாவம்" மூலம் தெலுங்கு மற்றும் தமிழ்த் திரைப்படத் துறைகளில் நுழைந்தார்.

திரைப்படவியல்

விருதுகள்

மேற்கோள்கள் 

தமிழ்நாட்டுத் திரைப்படத் தயாரிப்பாளர்கள்
கன்னடத் திரைப்படத் தயாரிப்பாளர்கள்
1970 பிறப்புகள்
வாழும் நபர்கள்
விழுப்புரம் மாவட்ட நபர்கள்
கன்னடத் திரைப்பட இயக்குநர்கள்
சேலம்பூர் மக்களவைத் தொகுதி

சேலம்பூர் மக்களவைத் தொகுதி (Salempur Lok Sabha constituency) என்பது வட இந்தியாவில் உத்தரப் பிரதேச மாநிலத்தின் தியோரியா மாவட்டத்தில் உள்ள 80 மக்களவைத் தொகுதிகளில் ஒன்றாகும்.

சட்டமன்றத் தொகுதிகள் 
தற்போது, சேலம்பூர் மக்களவைத் தொகுதியில் ஐந்து சட்டமன்றத் தொகுதிகள் உள்ளன. இவை:

நாடாளுமன்ற உறுப்பினர்கள்

தேர்தல் முடிவுகள்

2024

மேலும் காண்க 

 பலியா மாவட்டம்
 மக்களவை தொகுதிகளின் பட்டியல்

மேற்கோள்கள்

வெளி இணைப்புகள் 

 சேலம் லோக்சபா தேர்தல் 2019 முடிவுகள்

உத்தரப் பிரதேச மக்களவைத் தொகுதிகள்
9,10-இருபீனைல் ஆந்திரசீன்

9,10-இருபீனைல் ஆந்திரசீன்  (9,10-Diphenylanthracene) என்பது C26H18 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். பல்வளைய அரோமாட்டிக் ஐதரோகார்பன் சேர்மமான இது சற்று மஞ்சள் தூள் போன்ற தோற்றத்தைக் கொண்டுள்ளது. 9,10-இருபீனைல் ஆந்திரசீன் வேதிஒளிர்வில்  ஒர் உணர்திறனாகப் பயன்படுத்தப்படுகிறது. ஒளிரும் குச்சிகளில் நீல ஒளியை உருவாக்க இச்சேர்மம் பயன்படுகிறது. ஒரு மூலக்கூறு கரிம குறைக்கடத்தியாகச் செயல்படும் இச்சேர்மம் நீலநிற கரிம ஒளி-உமிழும் டையோடுகள் மற்றும் கரிம ஒளி-உமிழும் டையோடுகள் அடிப்படையிலான காட்சிப்படுத்தல்களில்  பயன்படுத்தப்படுகிறது

மேற்கோள்கள்

வெளி இணைப்புகள்
 Polycyclic aromatic hydrocarbons, Australian National Pollutant Inventory

ஆந்திரசீன்கள்
கரிமக் குறைக்கடத்திகள்
அரோமாட்டிக் நீரகக்கரிமங்கள்
பிசுமத் குளோரைடு

பிசுமத் குளோரைடு (Bismuth chloride) என்பது BiCl3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். பிசுமத் வெண்ணெய் என்ற பெயராலும் இச்சேர்மம் அறியப்படுகிறது. ஒரு சகப்பிணைப்புச் சேர்மமான இது Bi3+ அயனியை வழங்கும் ஒரு பொது மூலமாகக் கருதப்படுகிறது. வாயு கட்டத்திலும், படிகத்திலும், இணைதிறன் கூடு எலக்ட்ரான் சோடி தள்ளுகைக்  கோட்பாட்டின்படி, இந்த இனங்கள் ஒரு பிரமிடு அமைப்பைப் பின்பற்றுகின்றன.

தயாரிப்பு
குளோரின் வாயுவை பிசுமத்தின் மீது நேரடியாகச் செலுத்தி வினைபுரியச் செய்வதன் மூலம் பிசுமத் குளோரைடைத் தயாரிக்கலாம். 

2 Bi + 3 Cl2 → 2 BiCl3

அல்லது பிசுமத் உலோகத்தை இராச திராவத்தில் கரைத்து ஆவியாக்கினால்  பிசுமத் குளோரைடு இருநீரேற்று (BiCl3·2H2O) உருவாகும். இதை வாலை வடித்தலுக்கு உட்படுத்தி நீரற்ற பிசுமத் குளோரைடு தயாரிக்கலாம்.

மாற்றாக, பிசுமத் ஆக்சைடுடன் ஐதரோகுளோரிக் அமிலத்தைச் சேர்த்து கரைசலை ஆவியாக்குவதன் மூலமும் பிசுமத் குளோரைடு தயாரிக்கப்படுகிறது. 

Bi2O3 + 6 HCl → 2 BiCl3 + 3 H2O

பிசுமத்தை அடர் நைட்ரிக் அமிலத்தில் கரைத்து பின்னர் கரைசலுடன் சோடியம் குளோரைடைச் சேர்த்து வினைபுரியச் செய்வதன் மூலமும் இதைத் தயாரிக்கலாம்.

Bi + 6 HNO3 → Bi(NO3)3 + 3 H2O  + 3 NO2
Bi(NO3)3 + 3 NaCl → BiCl3 + 3 NaNO3

கட்டமைப்பு
வாயு கட்டத்தில் பிசுமத் குளோரைடு பிரமிடு வடிவில் Cl–Bi–Cl கோணம் 97.5° மற்றும் பிணைப்பு நீளம் 242 பைக்கோமீட்டர் என்ற அளவுகளுடன் உள்ளது. திண்ம நிலையில், ஒவ்வொரு பிசுமத்து அணுவும் 250 பைக்கோமீட்டர் தொலைவில் மூன்று அண்டை அணுக்களைக் கொண்டுள்ளன. இவற்றில் இரண்டு  324 பைக்கோமீட்டர் தொலைவிலும் மூன்றின் சராசரியாக 336 பைக்கோமீட்டர் தொலைவிலும் உள்ளன. மேலே உள்ள படம் மூன்று நெருங்கிய அண்டை அணுக்களை முன்னிலைப்படுத்துகிறது. இந்த அமைப்பு AsCl3, AsBr3, SbCl3 மற்றும் SbBr3 சேர்மங்களைப் போன்றதாகும்.

வேதிப் பண்புகள்
பிசுமத் குளோரைடு எளிதாக நீராற்பகுத்தலுக்கு உட்பட்டு பிசுமத் ஆக்சிகுளோரைடைக் (BiOCl) கொடுக்கிறது:

Bi3+ (நீரிய) + Cl- (நீரிய) + H2O(நீர்மம்) ⇌ BiOCl (திண்மம்) + 2 H+(நீரிய)

ஐதரோகுளோரிக் அமிலம் போன்ற ஓர் அமிலத்தைச் சேர்த்தால் இவ்வினை மீட்சியடைகிறது

50 °செல்சியசுக்கும் குறைவான வெப்பநிலையில்  நீராவியுடன் திண்ம BiCl3 வினைபுரிந்து BiCl3·H2O என்ற வாய்பாட்டைக் கொண்ட இடைநிலை ஒற்றைநீரேற்றை உருவாக்குகிறது.

பிசுமத் குளோரைடு ஒரு ஆக்சிசனேற்ற முகவராகும். எனவே ஒடுக்கும் முகவர்களை பயன்படுத்தி இச்சேர்மத்தை  உலோக பிசுமத்தாக  குறைக்க இயலும்.

குளோரோ அணைவுச் சேர்மங்கள்
வழக்கமான எதிர்பார்ப்புகளுக்கு மாறாக, குறிப்பிட்ட தனிமவரிசை அட்டவணைப் போக்குகளுக்கு  ஒத்துப்போகும் வகையில், BiCl3 என்பது ஓர் இலூயிசு அமிலமாகும்.  இது [BiCl6]3− போன்ற பல்வேறு குளோரோ அணைவுச் சேர்மங்களை இது உருவாக்குகிறது. எண்ம விதியை கடுமையாக மீறுகிறது. மேலும், இந்த ஒருங்கிணைப்பு அணைவின் எண்முக அமைப்பு இணைதிறன் கூடு எலக்ட்ரான் சோடி தள்ளுகைக் கோட்பாட்டின் கணிப்புகளைப் பின்பற்றவில்லை.  ஏனெனில் பிசுமத்தில் உள்ள தனி சோடி எலக்ட்ரான் எதிர்பாராத விதமாக முப்பரிமான நிலையில்  செயலற்றதாக உள்ளது. ஈரெதிர்மின் அயனி அணைவான [BiCl5]2−  எதிர்பார்க்கப்படும் சதுர பிரமிடு அமைப்பை ஏற்றுக்கொள்கிறது.

கரிம வினையூக்கி
பிசுமத் குளோரைடு கரிமத் தொகுப்பு வினைகளில்  வினையூக்கியாகப் பயன்படுத்தப்படுகிறது. குறிப்பாக, இது மைக்கேல் வினை மற்றும் முகையாமா ஆல்டால் வினை ஆகியவற்றை ஊக்குவிக்கிறது. மற்ற உலோக அயோடைடுகளைச் சேர்ப்பதால் இதன் வினையூக்கச் செயல்பாடு  அதிகரிக்கிறது.

மேற்கோள்கள்

பிசுமத் சேர்மங்கள்
குளோரைடுகள்
உலோக ஆலைடுகள்
லானோ மொழி

லானோ மொழி (ஆங்கிலம்: Lanoh Language; Jengjeng; மலாய்: Bahasa Lanoh) என்பது ஆசுத்ரோ-ஆசிய மொழிக் குடும்பத்தின் அசிலியான் மொழிகள்; செனோய மொழிகள் துணைக் குடும்பங்களைச் சார்ந்த ஒரு மொழியாகும். 

இது செனோய மொழிகளின் துணைக் குடும்பத்தைச் சேர்ந்தது. இதில் சாபும் மொழி (Sabüm language) அதன் மிக நெருக்கமான மொழி  ஆகும். ஆனால் இப்போது சாபும் மொழி அழிந்து விட்டது. செம்னாம் மொழி (Semnam language), தெமியார் மொழி (Temiar language) மற்றும் செமாய் மொழி (Semai language) ஆகிய அனைத்து மொழிகளும் பேராக் மாநிலத்தில் மட்டுமே பேசப்படுகின்றன.

பொது
மலேசியா, பேராக் மாநிலத்தில் லானோ மொழி பேசப்படுகிறது. அழிந்து வரும் சில அசிலியான் மொழிகள் இதுவும் ஒன்றாகும். இருப்பினும், இந்த மொழி பேசுபவர்களின் எண்ணிக்கை படிப்படியாகக் குறைந்து வருகிறது. லானோ மொழி மலேசியாவில் அழிந்துவரும் பூர்வீக மொழிகளில் ஒன்றாக வகைப்படுத்தப்பட்டு உள்ளது. 

அதற்கான நேரடிச் சான்றுகள் இல்லை, ஆனால் குறைந்த எண்ணிக்கையிலான இளைஞர்களால் இந்த மொழி முதன் மொழியாக பயன்படுத்தப்படுகிறது. பள்ளிகளில் கற்பிப்பதாகத் தெரியவில்லை.

மேலும் காண்க

 லானோ மக்கள்
 மலேசிய மொழிகள்
 செமாய் மொழி
 அசுலியான் மொழிகள்
 ஆஸ்திரோனீசிய மொழிகள்

மேற்கோள்கள்

மேலும் படிக்க
Diffloth, Gerard.  1976a.  Minor-Syllable Vocalism in Senoic Languages.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 229–247.  Honolulu: The University of Hawaii Press.
Diffloth, Gerard.  1976b.  Expressives in Semai.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 249–264.  Honolulu: The University of Hawaii Press.
Hendricks, Sean.  2001.  Bare-Consonant Reduplication Without Prosodic Templates: Expressive Reduplication in Semai.  Journal of East Asian Linguistics 10: 287–306.
Phillips, Timothy C. 2013. Linguistic Comparison of Semai Dialects. SIL Electronic Survey Reports 2013-010: 1–111.

வெளி இணைப்புகள்
 RWAAI (Repository and Workspace for Austroasiatic Intangible Heritage)

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
சாபும் மொழி

சாபும் மொழி (ஆங்கிலம்: Sabüm Language; sabɨːm; மலாய்: Bahasa Sabüm) என்பது ஆசுத்ரோ-ஆசிய மொழிக் குடும்பத்தின் அசிலியான் மொழிகள்; செனோய மொழிகள் துணைக் குடும்பங்களைச் சார்ந்த ஒரு மொழியாகும்.

சாபும் மொழி, செனோய மொழிகளின் குடும்பத்தைச் சேர்ந்த மொழியாக இருந்தாலும், தற்போது அந்த மொழி அழிந்து விட்டது. இருப்பினும் சாபும் மொழியின் நட்பு மொழிகளான செம்னாம் மொழி (Semnam language), தெமியார் மொழி (Temiar language) மற்றும் செமாய் மொழி (Semai language) ஆகிய மொழிகள் பேராக் மாநிலத்தில் இன்றும் பேசப்படுகின்றன.

பொது

மலேசியா, பேராக் மாநிலத்தில் சாபும் மொழி பேசப்பட்டது. அழிந்து போன சில அசிலியான் மொழிகள் இதுவும் ஒன்றாகும். லானோ மொழி மலேசியாவில் அழிந்து போன பூர்வீக மொழிகளில் ஒன்றாக வகைப்படுத்தப்பட்டு உள்ளது.

மேலும் காண்க

 மலேசிய மொழிகள்
 செமாய் மொழி
 அசுலியான் மொழிகள்
 ஆஸ்திரோனீசிய மொழிகள்

மேற்கோள்கள்

மேலும் படிக்க
Diffloth, Gerard.  1976a.  Minor-Syllable Vocalism in Senoic Languages.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 229–247.  Honolulu: The University of Hawaii Press.
Diffloth, Gerard.  1976b.  Expressives in Semai.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 249–264.  Honolulu: The University of Hawaii Press.
Hendricks, Sean.  2001.  Bare-Consonant Reduplication Without Prosodic Templates: Expressive Reduplication in Semai.  Journal of East Asian Linguistics 10: 287–306.
Phillips, Timothy C. 2013. Linguistic Comparison of Semai Dialects. SIL Electronic Survey Reports 2013-010: 1–111.

வெளி இணைப்புகள்
 RWAAI (Repository and Workspace for Austroasiatic Intangible Heritage)

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
செம்னாம் மொழி

செம்னாம் மொழி (ஆங்கிலம்: Semnam Language; sabɨːm; மலாய்: Bahasa Semnam) என்பது ஆசுத்ரோ-ஆசிய மொழிக் குடும்பத்தின்], அசிலியான் மொழிகள்; செனோய மொழிகள் துணைக் குடும்பங்களைச் சார்ந்த ஒரு மொழியாகும். இந்த மொழி மோன்-கெமர் மொழியின் வழித்தோன்றல் மொழியாகும்.

செம்னாம் மொழி, செனோய மொழிகளின் குடும்பத்தைச் சேர்ந்த மொழி. லானோ மக்களின் (Lanoh people) துணைப் பிரிவு மக்களான செம்னாம் மக்களால் பேசப்படுகிறது. தற்போது செம்னாம் மொழி அழிந்து வரும் நிலையில் உள்ளது.

பொது

செம்னாம் மொழி, மலேசியா, பேராக் மாநிலத்தில் பேசப்படுகிறது. அழிந்து வரும் சில அசிலியான் மொழிகள் இதுவும் ஒன்றாக அறியப்படுகிறது.

முதியவர்கள் அனைவரும் இந்த மொழியைப் பயன்படுத்தினாலும் குறைந்த எண்ணிக்கையிலான இளைஞர்களால் இந்த மொழி முதன் மொழியாக பயன்படுத்தப்படுகிறது. பள்ளிகளில் கற்பிப்பதாகத் தெரியவில்லை.

மேலும் காண்க

 மலேசிய மொழிகள்
 லானோ மொழி
 அசுலியான் மொழிகள்
 ஆஸ்திரோனீசிய மொழிகள்

மேற்கோள்கள்

மேலும் படிக்க
Diffloth, Gerard.  1976a.  Minor-Syllable Vocalism in Senoic Languages.  In Philip N. Lenner, Laurence C. Thompson, and Stanley Starosta (eds.), Austroasiatic Studies, Part I, 229–247.  Honolulu: The University of Hawaii Press.
Hendricks, Sean.  2001.  Bare-Consonant Reduplication Without Prosodic Templates: Expressive Reduplication in Semai.  Journal of East Asian Linguistics 10: 287–306.
Phillips, Timothy C. 2013. Linguistic Comparison of Semai Dialects. SIL Electronic Survey Reports 2013-010: 1–111.

வெளி இணைப்புகள்
 http://projekt.ht.lu.se/rwaai RWAAI (Repository and Workspace for Austroasiatic Intangible Heritage)
 http://hdl.handle.net/10050/00-0000-0000-0003-66F2-3@view Semnam in RWAAI Digital Archive

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
அவியனூர்

அவியனூர் என்பது இந்தியாவில் தமிழ்நாடு மாநிலத்தின் கடலூர் மாவட்டத்திலுள்ள ஒரு புறநகர்ப் பகுதியாகும். அவியனூர் பகுதியானது அண்ணாகிராமம் ஊராட்சி ஒன்றியத்திற்கு உட்பட்டது.

அமைவிடம் 
அவியனூர் பகுதியானது,  என்ற புவியியல் ஆள்கூறுகள் கொண்டு பண்ருட்டி வட்டத்தில் அமைந்துள்ளது.

மக்கள்தொகை பரம்பல் 
2011 இந்திய மக்கள் தொகைக் கணக்கெடுப்பு படி, அவியனூர் பகுதியின் மக்கள்தொகை 1,637 ஆகும். இதில் 829 பேர் ஆண்கள் மற்றும் 808 பேர் பெண்கள் ஆவர்.

கல்வெட்டுகள் 
அவியனூர் பகுதியில் முதலாம் குலோத்துங்க சோழன் காலத்தைய கல்வெட்டு ஒன்று கிடைக்கப் பெற்றுள்ளது. இதன் மூலம் அவியனூர் பகுதியானது வரலாற்றுத் தொடர்புடையது என்று தெரிய வருகிறது. முதலாம் பராந்தக சோழன் என்ற மதுரை கொண்ட கோப்பரகேசரி சோழன் காலத்து கல்வெட்டு ஒன்றும் அவியனூர் பகுதியில் கிடைக்கப் பெற்றுள்ளது.

சமயம்

இந்துக் கோயில்கள் 
அவியனூரில், தமிழ்நாடு அரசின் இந்து சமய அறநிலையத் துறை கட்டுப்பாட்டில் இயங்கும் அஷ்டமூர்த்தீஸ்வரர் கோயில் என்ற இந்துக் கோயில் ஒன்று உள்ளது.

மேற்கோள்கள் 

கடலூர் மாவட்டத்திலுள்ள ஊர்களும் நகரங்களும்
பிரயாக்ராச்சு சூரிய மின் நிலையம்

பிரயாக்ராச்சு சூரிய மின் நிலையம் (Prayagraj Solar Power Plant) இந்தியாவின் உத்தரப்பிரதேச மாநிலத்தில் நிறுவப்பட்ட முதலாவது சூரிய மின் நிலையம் ஆகும். சவகர்லால் நேரு தேசிய சூரிய மின்நிலையத் திட்டத்தின் ஒரு பகுதியாக, அலகாபாத்து நகரிலிருந்து   25 கிமீ தொலைவில் உள்ள நைனி நகரத்தில் கொல்கத்தாவைச் சேர்ந்த மின் உற்பத்தி நிறுவனத்தால் இந்த மின் நிலையம் உருவாக்கப்பட்டுள்ளது. 25 ஏக்கர் நிலப்பரப்பில் இந்த மின் நிலையம் பரவியுள்ளது.

மேலும் காண்க 
 இந்தியாவில் சூரிய ஆற்றல் துறை

மேற்கோள்கள்

அலகாபாத் மாவட்டம்
இந்தியாவிலுள்ள மின் நிலையங்கள்
உத்தரப் பிரதேசம்
பழைய நைனி பாலம்

பழைய நைனி பாலம் (Old Naini Bridge)  இந்தியாவிலுள்ள மிக நீளமான மற்றும் பழமையான பாலங்களில் ஒன்றாகும்.  இது அலகாபாத்து நகரத்தில்  அமைந்துள்ளது.  இப்பாலம் நகரின் தெற்குப் பகுதியில் உள்ள யமுனை ஆற்றின் குறுக்கே செல்லும் இரட்டை அடுக்கு எஃகு தாங்கு சட்டப் பாலமாகும். யமுனை ஆற்றின் குறுக்கே வடக்கு-தெற்கு நோக்கி சென்று அலகாபாத்து நகரத்தை அண்டை நகரமான நைனியுடன் இணைக்கிறது. அதன் மேல் தளம் நைனி சந்திப்பு ரயில் நிலையத்தை அலகாபாத் சந்திப்பு ரயில் நிலையத்துடன் இணைக்கும் இரண்டு வழி இரயில் பாதையைக் கொண்டுள்ளது, அதே நேரத்தில் கீழ் தளம் 1927  ஆம் ஆண்டு முதல் சாலை சேவைகளை வெற்றிகரமாக வழங்கி வருகிறது.

மேலும் காண்க 
 இந்தியாவில் உயரமான பாலங்களின் பட்டியல்
 இந்தியாவில் உள்ள பாலங்களின் பட்டியல்

மேற்கோள்கள் 

Coordinates on Wikidata
உத்தரப் பிரதேசத்தில் பாலங்கள்
அலகாபாத் மாவட்டம்
யமுனை ஆற்றின் மீதுள்ள பாலங்கள்
தெமியார் மொழி

தெமியார் மொழி (ஆங்கிலம்: Temiar Language; மலாய்: Bahasa Temiar) என்பது ஆசுத்ரோ-ஆசிய மொழிக் குடும்பத்தின்], அசிலியான் மொழிகள்; செனோய மொழிகள் எனும் 2 துணைக் குடும்பங்களைச் சார்ந்த ஒரு மொழியாகும். 

இந்த மொழி மோன்-கெமர் மொழியின் (Mon–Khmer Language) வழித்தோன்றல் மொழிகளில் ஒன்றாகும்.

தெமியார் மொழி, செனோய மொழிகளின் குடும்பத்தைச் சேர்ந்த மொழி. தெமியார் மக்களின் (Temiar people) முதனமை மொழியாகப் பேசப்படுகிறது. தெமியார் மக்களில் பலர், தித்திவாங்சா மலைத்தொடர் மழைக்காடுகளின் விளிம்புகளில் வாழ்கின்றனர். இந்த மக்களில் பலர் கேமரன் மலை அடிவாரங்களில் அதிகமாக வாழ்கின்றனர்; சிலர் சிம்மோர், கம்பார்; தாப்பா, பீடோர் நகரங்களிலும் வாழ்கின்றனர்.

பொது

சொற்பிறப்பியல் ரீதியாக, தெமியார் என்ற சொல்லுக்கு விளிம்பு அல்லது அடிவாரம் என்று பொருள். இதன் வழி தெமியார் மக்கள் காடுகளின் விளிம்பில் வாழும் மக்கள் என்று விவரிக்கும் ஒரு தன்மை பிரதிபலிக்கப்படுகிறது.

தெமியார் மொழி, மலேசியா, பேராக், கிளாந்தான், பகாங், சிலாங்கூர், நெகிரி செம்பிலான்  மாநிலங்களில் 30,000 மக்களால் பேசப்படுகிறது. தெமியார் மக்கள் மிக அதிகமாக பேராக் மாநிலத்தில் வாழ்கிறார்கள்.

மலேசியப் பழங்குடியினர் இனங்களில் உள்ள அனைவராலும் இந்த மொழிதான் முதல் மொழியாகப் பயன்படுத்தப்படுகிறது.

மேலும் காண்க

 மலேசிய மொழிகள்
 லானோ மொழி
 செம்னாம் மொழி
 கிந்தாக் மொழி

மேற்கோள்கள்

மேலும் படிக்க
 Benjamin, Geoffrey. 2011. "Deponent verbs and middle-voice nouns in Temiar." In: Sophana Srichampa & Paul Sidwell (eds), Austroasiatic Studies: Papers from ICAAL4 (=Mon-Khmer Studies, Special Issue no. 2), Canberra: Pacific Linguistics E-8, pp. 11–37.  (electronic document)
 Benjamin, Geoffrey. 2012. "The Temiar causative (and related features) ." Mon-Khmer Studies 41: 32–45.  (online).
 Benjamin, Geoffrey. 2014. "Aesthetic elements in Temiar grammar." In: Jeffrey Williams (ed.), The Aesthetics of Grammar: Sound and Meaning in the Languages of Mainland Southeast Asia, Cambridge: Cambridge University Press, pp. 36–60.  (print, hard cover),  (eBook, 2013).

வெளி இணைப்புகள்
 http://projekt.ht.lu.se/rwaai RWAAI (Repository and Workspace for Austroasiatic Intangible Heritage)
 http://hdl.handle.net/10050/00-0000-0000-0003-D44A-D@view Temiar in RWAAI Digital Archive

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
குரோமியம்(IV) புரோமைடு

குரோமியம்(IV) புரோமைடு  (Chromium(IV) bromide) என்பது CrBr4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். குரோமியம் டெட்ராபுரோமைடு என்ற பெயராலும் இச்சேர்மம் அடையாளப்படுத்தப்படுகிறது.

தயாரிப்பு
உயர் வெப்பநிலையில் குரோமியம் முப்புரோமைடை  தொடர்புடைய புரோமினுடன் சேர்த்து சூடுபடுத்தினால் குரோமியம்(IV) புரோமைடைத் தயாரிக்கலாம்.

இயற்பியற் பண்புகள்
குரோமியம்(IV) புரோமைடு வாயு நிலையில் மட்டுமே தோன்றும்.

மேற்கோள்கள்

குரோமியம்(IV) சேர்மங்கள்
புரோமைடுகள்
உலோக ஆலைடுகள்
குரோமியம் - ஆலசன் சேர்மங்கள்
லாவெண்டிரி பெரியா

லாவெண்டிரி பெரியா (Lavrenty Pavlovich Beria), (பிறப்பு:1899-மறைவு:1953) சோவியத் ஒன்றியத்தின் வெற்றி வீரர் எனும் மிக உயர்ந்த விருதை பெற்றவர். ஜோசப் ஸ்டாலினின் நம்பிக்கைக்குரியவரான பெரியாவின் பட்டப்பெயர்கள் ஜோசப் ஸ்டாலினின் ஹிம்லர் மற்றும் நமது நமது ஹிம்லர் ஆகும். ஜார்ஜியாவின்   பொதுவுடமைக் கட்சியின் செயலாராக பணியாற்றிய லாவெண்டிரி பெரியா, ஜோசப் ஸ்டாலினின் நம்பிக்கை உரியவராகியதால் லாவெண்டிரி பெரியா சோவியத் ஒன்றியத்தின் உள்துறை அமைச்சராக 25 நவம்பர் 1938 முதல் 29 டிசம்பர் 1945 முடிய பணியாற்றினார். பின்னர் சோவியத் ஒன்றியத்தின் முதல் துணை பிரதம அமைச்சர் 5 மார்ச் 1953 முதல் 26 சூன் 1953 வரை பணியாற்றினார். 

துவக்கத்தில் விளாதிமிர் லெனின் தலைமையிலான  போல்செவிக் கட்சியின் ஜார்ஜியா பகுதியின் முக்கியத் தலைவராக லாவென்டிரி பெரியா பணியாற்றினார். ஜோசப் ஸ்டாலின் தலைமையிலான சோவியத் ஒன்றியத்தின் உள்துறை அமைச்சகத்தில் இரகசிய உளவாளியாக 1938 முதல் 1945 முடிய பணியாற்றினார். மேலும் இரகசிய உளவு அமைப்பான NKVDயின் இயக்குநராக 1946 முதல் 1953 முடிய பணியாற்றினார். 1953ல் நிக்கித்தா குருசேவ் ஆட்சியின் போது லாவெண்டிரி பெரியா, மர்ம நபர்களால்  23 டிசம்பர் 1953 அன்று மாஸ்கோவில் வைத்து சுட்டுக் கொல்லப்பட்டார்.

மேற்கோள்கள்

வெளி இணைப்புகள் 

 .
 .
 Annotated bibliography for Lavrentiy Beria from the Alsos Digital Library for Nuclear Issues
 Central Intelligence Agency, Office of Current Intelligence. The Reversal of the Doctors' Plot and Its Immediate Aftermath, 17 July 1953.
 Central Intelligence Agency, Office of Current Intelligence. Purge of L.P. Beria, 17 April 1954.
 Central Intelligence Agency, Office of Current Intelligence. Summarization of Reports Preceding Beria Purge, 17 August 1954.
 Lavrenty Beria performed by Bob Hoskins and other Russian historical celebrities played by foreign stars

1899 பிறப்புகள்
1953 இறப்புகள்
சோவியத் அரசியல்வாதிகள்
குரோமியம் டெட்ரா அயோடைடு

குரோமியம் டெட்ரா அயோடைடு  (Chromium tetraiodide) என்பது CrI4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். குரோமியம்(IV) அயோடைடு என்ற பெயராலும் இச்சேர்மம் அடையாளப்படுத்தப்படுகிறது.

தயாரிப்பு
150 °செல்சியசு வெப்பநிலைக்கும் அதிகமான ஆனால் 400 °செல்சியசு வெப்பநிலைக்கும் குறைவான வெப்பநிலையில் குரோமியத்துடன் அயோடின் ஆவியைச் செலுத்தி வினைபுரியச் செய்தால் குரோமியம் டெட்ரா அயோடைடு சேர்மத்தை தயாரிக்கலாம்.

Cr + 2I2 -> CrI4

இயற்பியற் பண்புகள்
குரோமியம்(IV) அயோடைடு வாயு நிலையில் மட்டுமே தோன்றும்.

மேற்கோள்கள்

குரோமியம் - ஆலசன் சேர்மங்கள்
அயோடைடுகள்
உலோக ஆலைடுகள்
குரோமியம்(IV) சேர்மங்கள்
குரோமியம் ஆக்சிடெட்ராபுளோரைடு

குரோமியம் ஆக்சிடெட்ராபுளோரைடு  (Chromium oxytetrafluoride) என்பது  CrOF4 
என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும்.  ஊதா நிறத்தில் ஆவியாகும் திண்மப் பொருளாகக் காணப்படுகிறது.  டயா காந்தப்பண்பைக் கொண்ட இச்சேர்மம் ஓர் ஆக்சிபுளோரைடு என வகைப்படுத்தப்பட்டுள்ளது.

தயாரிப்பு
குரோமைல் குளோரைடுடன் கிரிப்டான் இருபுளோரைடைச் சேர்த்து புளோரினேற்ற வினைக்கு உட்படுத்துவதன் மூலம் குரோமியம் ஆக்சிடெட்ராபுளோரைடைத் தயாரிக்கலாம்:

CrO2F2  +  KrF2  ->  CrOF4  +  0.5 O2  +  Kr

குரோமியம் ஆக்சிடெட்ராபுளோரைடானது  மந்த வாயு இருபுளோரைடுகளுடன் பலவீனமான இலூயிசு காரமாகச் செயல்படுகிறது. பெண்டாபுளோரைடை கொடுக்க புளோரைடுடன் பிணைகிறது.

மேற்கோள்கள்

குரோமியம் - ஆலசன் சேர்மங்கள்
ஆக்சிசன் புளோரைடுகள்
குரோமியம்-ஆக்சிசன் சேர்மங்கள்
குரோமியம்(VI) சேர்மங்கள்
செக் ஓங் மொழி

செக் ஓங் மொழி (ஆங்கிலம்: Cheq Wong Language; sabɨːm; மலாய்: Bahasa Cheq Wong) என்பது ஆசுத்ரோ-ஆசிய மொழிக் குடும்பத்தின், அசிலியான் மொழிகள்; ஜெகாய மொழிகள் எனும் 2 துணைக் குடும்பங்களைச் சார்ந்த ஒரு மொழியாகும். 

இந்த மொழி ஜெகாய மொழிகளின் (Jahaic Languages) வழித்தோன்றல் மொழிகளில் ஒன்றாகும்.

பொது

செக் ஓங் மொழி, மலேசியாவின் அசிலியான் மொழிகளின் குடும்பத்தைச் சேர்ந்த மொழி. செக் ஓங் மக்களின் (Cheq Wong people) முதனமை மொழியாகப் பேசப்படுகிறது. 

செக் ஓங் மக்களில் பலர், தித்திவாங்சா மலைத்தொடர் மழைக்காடுகளின் விளிம்புகளில் வாழ்கின்றனர். இந்த மக்களில் பலர் பகாங் ரவுப் மாவட்டத்தில் அதிகமாக வாழ்கின்றனர். செக் ஓங் மக்கள் தீபகற்ப மலேசியாவின் பகாங், பேராக், சிலாங்கூர், ஜொகூர் மாநிலங்களில் மட்டுமே வாழ்கின்றனர்.

மேலும் காண்க

 மலேசிய மொழிகள்
 லானோ மொழி
 செம்னாம் மொழி
 கிந்தாக் மொழி

மேற்கோள்கள்

மேலும் படிக்க

 Howell, S. (1982). Chewong myths and legends. Kuala Lumpur: Printed for the Council of the M.B.R.A.S. by Art Printing Works.
 Howell, S. (1984). Society and cosmos: Chewong of peninsular Malaysia. Singapore: Oxford University Press.
 Kruspe, N. (2009). "Loanwords in Ceq Wong, an Austroasiatic language of Peninsular Malaysia". In: Haspelmath, Martin and Uri Tadmor (eds.). Loanwords in the world’s languages: a comparative handbook of lexical borrowing. Berlin: Mouton de Gruyter. pp. 659-685.
 Kruspe, N., N. Burenhult & E. Wnuk. (2014). "Northern Aslian". In: P. Sidwell & M. Jenny (eds.). The Handbook of Austroasiatic languages. Brill Publishers. pp. 419-474.

வெளி இணைப்புகள்
Kruspe, N. (2009). Ceq Wong vocabulary. In: Haspelmath, Martin & Tadmor, Uri (eds.) World Loanword Database (WOLD). Munich: Max Planck Digital Library
http://projekt.ht.lu.se/rwaai RWAAI (Repository and Workspace for Austroasiatic Intangible Heritage)
http://hdl.handle.net/10050/00-0000-0000-0003-6702-D@view Ceq Wong in RWAAI Digital Archive
ELAR archive of Ceq Wong (and Mah Meri) language documentation materials

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
ஜெகாய் மொழி

ஜெகாய் மொழி (ஆங்கிலம்: Jahai Language; மலாய்: Bahasa Jahai) என்பது ஆசுத்ரோ-ஆசிய மொழிக் குடும்பத்தின், அசிலியான் மொழிகள்; ஜெகாய மொழிகள் எனும் 2 துணைக் குடும்பங்களைச் சார்ந்த ஒரு மொழியாகும். 

இந்த மொழி ஜெகாய மொழிகளின் (Jahaic Languages) வழித்தோன்றல் மொழிகளில் ஒன்றாகும். ஜெகாய் மொழி, மலேசியாவின் அசிலியான் மொழிகளின் குடும்பத்தைச் சேர்ந்த மொழி. ஜெகாய் மக்களின் (Jahai people) முதனமை மொழியாகப் பேசப்படுகிறது.

ஜெகாய் மக்கள்

ஜெகாய் மக்கள் என்பவர்கள் தீபகற்ப மலேசியாவின் பேராக், கிளாந்தான் மாநிலங்களில்; மற்றும் தாய்லாந்தின் சில பகுதிகளில் காணப்படும் செமாங் மக்கள் குழுவைச் சார்ந்த பழங்குடி மக்கள் ஆவார்கள். 

இவர்கள் கருமை நிறத் தோல் கொண்டவர்கள்; பெரும்பாலும் சுருள் முடிகள்; மற்றும் ஆசிய முகப் பண்புகளைக் கொண்டுள்ளனர். வேட்டையாடுதல் இவர்களின் பாரம்பரியத் தொழில்; மற்றும் எப்போதாவது பயிரிடுதல் தொழிலிலும் ஈடுபடுகிறார்கள்.

நாடோடி வாழ்க்கை

பாரம்பரியமாக நாடோடிகளாக வாழும் ஜெகாய் மக்கள், பேராக் மாநிலத்தின் சுற்றுலாத் தலங்களில் ஒரு பகுதியாக விளங்கும் தெமாங்கூர் அரச பெலும் தேசியப் பூங்கா (Royal Belum State Park) பகுதிகளில் வாழ்கின்றனர். அவர்கள் தனிமையில் வாழ்வதையே விரும்புகின்றனர். மேலும் இவர்களின் குடியிருப்புகளில் சாலைகள், பள்ளிகள், உடல்நலச் சேவைகள் மற்றும் அடிப்படை உள்கட்டமைப்புகள் போன்றவை பெரும்பாலும் இல்லை.

கெஜார் ஆற்றங்கரையில் (Kejar River) உள்ள கிராமங்களில் உள்ள ஜெகாய் மக்களின் இறப்பு விழுக்காடு குழந்தைகளில் 50% வரை அதிகமாக இருந்தது. இது ஒரு மர்ம நோயான செரவான் நோய் என அறியப்படுகிறது. இந்த நோயினால் அங்குள்ள மக்கள் தொகை 600-இல் இருந்து 400 ஆகக் குறைந்தது.

மேலும் காண்க

 செக் ஓங் மொழி
 லானோ மொழி
 செம்னாம் மொழி
 கிந்தாக் மொழி
 தெமியார் மொழி

மேற்கோள்கள்

மேலும் படிக்க

 Kruspe, N., N. Burenhult & E. Wnuk. (2014). "Northern Aslian". In: P. Sidwell & M. Jenny (eds.). The Handbook of Austroasiatic languages. Brill Publishers. pp. 419-474.

வெளி இணைப்புகள்
 http://projekt.ht.lu.se/rwaai RWAAI (Repository and Workspace for Austroasiatic Intangible Heritage)
 http://hdl.handle.net/10050/00-0000-0000-0003-6701-4@view Jahai in RWAAI Digital Archive
 Jahai DoReCo corpus compiled by Niclas Burenhult. Audio recordings of narrative texts with transcriptions time-aligned at the phone level, translations, and - for some texts - time-aligned morphological annotations.

ஆசுத்ரோ-ஆசிய மொழிகள்
 அசிலியான் மொழிகள்
 மலேசிய மொழிகள்
தற்போதைய இந்திய மாநிலங்களின் ஆளும் மற்றும் எதிர்க்கட்சிகளின் பட்டியல்

ஜூன் 4,2024 நிலவரப்படி, 19 மாநிலங்கள் மற்றும் 1 யூனியன் பிரதேசங்களில் தேசிய ஜனநாயகக் கூட்டணி ஆட்சி நடக்கிறது. I.N.D.I.A தொகுதி 8 மாநிலங்கள் மற்றும் 1 யூனியன் பிரதேசத்தில் அரசாங்கத்தைக் கொண்டுள்ளது. எந்த கூட்டணியிலும் சேராத மற்றொரு கட்சி ZPM, மிஸோராம் மாநிலத்தில் ஆட்சியைக் கொண்டுள்ளது.

மாநில சட்டப்பேரவை 

 ஜூன் 4,2024 நிலவரப்படி, 6 மாநில சட்டமன்றங்களில் 4 மாநிலங்களில் தேசிய ஜனநாயகக் கூட்டணிக்கு அதிகாரம் உள்ளது, அதே நேரத்தில் இந்திய கூட்டணிக்கு 2 மாநில சட்டமன்றங்களில் அதிகாரம் உள்ளது.

மேலும் காண்க

குறிப்புகள் 

இந்திய அரசியல்
பாலிபீனைல்சல்போன்

பாலிபீனைல்சல்போன் (Polyphenylsulfone) என்பது அரோமாட்டிக்கு வளையங்கள் சல்போன் (SO2) குழுக்களுடன் இணைந்து உருவாகும் ஓரு பலபடிச் சேர்மமாகும். இப்பலபடிகள் உயர் செயல்திறன் மிக்க பலபடி கரிமச் சேர்மங்களாகக் கருதப்படுகின்றன.

தயாரிப்பு
வணிகரீதியாக முக்கியத்துவம் வாய்ந்த பாலிபீனைல்சல்போன்கள் பல்வேறு பிசுபீனால்களுடன் 4,4'-பிசு(குளோரோபீனைல்)சல்போனைச் சேர்த்து ஒடுக்க வினைக்கு உட்படுத்துவதன்  மூலம் தயாரிக்கப்படுகின்றன. இந்த பயன்பாட்டிற்கான இரண்டு பிசுபீனால்கள் பிசுபீனால் ஏ மற்றும் 4,4'-பிசு(4-ஐதராக்சிபீனைல்)சல்போன் ஆகியனவாகும்.

பயன்பாடுகள்
பாலிபீனைல்சல்போன் என்பது வார்ப்படமாக்கக்கூடிய ஒரு நெகிழியாகும்.  இது பெரும்பாலும் விரைவான முன்மாதிரி மற்றும் விரைவான உற்பத்தி (நேரடி எண்ணிம உற்பத்தி) பயன்பாடுகளில் பயன்படுத்தப்படுகிறது. பாலிபீனைல்சல்போன் வெப்பம் மற்றும் வேதிப்பொருள்களை எதிர்க்கும் என்பதால் வாகனங்களில், விண்வெளியில், குழாய் பயன்பாடுகளில் பயன்படுத்த பொருந்துகிறது. .. பாலிபீனைல்சல்போன் சேர்மத்திற்கு உருகுநிலை இல்லை. இதன் படிக உருவமற்ற தன்மையை இது பிரதிபலிக்கிறது. 55 மெகாபாசுக்கல் வரை இழுவிசை வலிமையையும் வழங்குகிறது. இச்சேர்மத்தின்  வணிகப் பெயர் இரேடெல் என்பதாகும். குழாய் இணைப்பு பயன்பாடுகளில், பாலிபீனைல்சல்போன்  பொருத்துதல்கள் சில சமயங்களில் முன்கூட்டியே விரிசல்களை உருவாக்குவது அல்லது உற்பத்தியாளர் அல்லாத அங்கீகரிக்கப்பட்ட நிறுவல் முறைகள் அல்லது அமைப்புகளைப் பயன்படுத்தி முறையற்ற முறையில் நிறுவப்படும்போது தோல்வியை அனுபவிப்பது கண்டறியப்பட்டது.

மேற்கோள்கள்

நெகிழிகள்
பலபடிகள்
பென்சோசல்போன்கள்
கொலுசு பெதா ரெட்டையா

கொலுசு பெதா ரெட்டையா (Kolusu Peda Reddaiah)  இந்தியாவின் ஆந்திரப் பிரதேசத்தைச் சேர்ந்த ஓர் அரசியல்வாதியாவார். கொலுசு பேடா ரெட்டையா என்ற பெயராலும் அறியப்படுகிறார். தெலுங்கு தேசம் கட்சி வேட்பாளராக மச்சிலிப்பட்டினம் மக்களவைத் தொகுதியில் வெற்றிபெற்று இத்தொகுதியை  பிரதிநிதித்துவப்படுத்தி 10 ஆவது மக்களவை உறுப்பினராக பணியாற்றினார். 1983-1985 ஆம் ஆண்டில் ஆந்திரப் பிரதேச சட்டமன்ற உறுப்பினராகவும், மீண்டும் 1985-89 முதல் இந்திய தேசிய காங்கிரசு கட்சியைப் பிரதிநிதித்துவப்படுத்தியும் பணியாற்றினார்.  கடைசியாக இவர் 2009 ஆம் ஆண்டு நடைபெற்ற இந்திய பொதுத் தேர்தலில் ஏலூரு மக்களவைத் தொகுதி பிரச்சா இராச்சியம் கட்சி வேட்பாளராக போட்டியிட்டு தோல்வியடைந்தார். 2023 ஆம் ஆண்டில் இவர் காலமானார்.

குடும்பம். 
இவரது மகன் கொலுசு பார்த்தசாரதி நுசுவிட்டு சட்டமன்றத் தொகுதியின்  தற்போதைய சட்டமன்ற உறுப்பினராக உள்ளார்.  சந்திரபாபு நாயுடு அமைச்சரவையில் அமைச்சராகவும் உள்ளார்.

மேற்கோள்கள் 

2023 இறப்புகள்
10வது மக்களவை உறுப்பினர்கள்
ஆந்திரப் பிரதேச அரசியல்வாதிகள்
ஆந்திரப் பிரதேச சட்டமன்ற உறுப்பினர்கள்
1-குளோரோ-9,10-பிசு(பீனைலெத்தினைல்)ஆந்திரசீன்

1-குளோரோ-9,10-பிசு(பீனைலெத்தினைல்)ஆந்திரசீன் (1-Chloro-9,10-bis(phenylethynyl)anthracene) என்பது C30H17Cl என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஒளிரும் குச்சிகளில் இச்சேர்மம் ஒளிரும் சாயமாகப் பயன்படுத்தப்படுகிறது. மஞ்சள்-பச்சை நிற ஒளியை இது உமிழ்கிறது.  30-நிமிடங்களுக்கு உயர்-தீவிர சைலூம் குச்சிகளில் 1-குளோரோ-9,10-பிசு(பீனைலெத்தினைல்)ஆந்திரசீன் 
பயன்படுத்தப்படுகிறது.

மேற்கோள்கள்

ஆந்திரசீன்கள்
குளோரோ அரீன்கள்
ஆல்க்கைன் வழிப்பொருட்கள்
கரிமக் குறைக்கடத்திகள்
அரோமாட்டிக் சேர்மங்கள்
ஒளிரும் சாயங்கள்
மங்களா அணை

மங்களா அணை (Mangla Dam), பாகிஸ்தான் ஆக்கிரமிப்பு பகுதியில்  அமைந்த மிர்பூர் மாவட்டத்தில் உள்ள மங்கள் கிராமத்தில் பாயும் ஜீலம் ஆற்றின் மீது கட்டப்பட்டுள்ளது. இது வேளாண்மை, குடிநீர் மற்றும் நீர் மின் சக்தி போன்ற பல்நோக்கங்களுக்கு பயன்படும் உலகின் 6வது பெரிய அணையாகும். இது பாகிஸ்தான் தலைநகரான இஸ்லாமாபாத் நகரத்திற்கு தென்கிழக்கில்  தொலைவில் அமைந்துள்ளது.

நவம்பர் 1961ல் இந்த அணையின் கட்டுமானப் பணி துவங்கப்பட்டு, 1967ஆம் ஆண்டில் முடிவுற்றது.  உலக வங்கி மற்றும் ஆசிய வளர்ச்சி வங்கி நிதியுதவியால் கட்டப்பட்ட இவ்வணைக்கான மொத்தச் செலவு 1.5 பில்லியன் அமெரிக்க டாலர்  ஆகும்.

அணையின் விளக்கம்
ஜீலம் ஆறு பாயும் மங்களா எரிக்கரையில் அமைந்த மங்களா அணை	3,140 மீட்டர் (10,302 அடி) நீளம் மற்றும்  147 மீட்டர் (482 அடி) உயரம் கொண்டது. இதன் மொத்த நீர் கொள்ளவு  ஆகும். இதன் நீர் பிடிப்பு பரப்பளவு  ஆகும். இந்த அணை மூலம்  நாள் ஒன்றுக்கு 1,070 மெகா வாட் மின் சக்தி உற்பத்தி செய்யக்கூடிய நீர் மின் நிலையங்கள் கொண்டுள்ளது.

மேற்கோள்கள்

வெளி இணைப்புகள்

 Times Article about the Mangla Dam
 Official Site of Mangla where Mangla Dam is located

பாகிஸ்தானில் உள்ள அணைகள்
ஆசாத் காஷ்மீர்